เงินบาทเปิดตลาด 32.45 บาท
ธนาคารกรุงศรีอยุธยารายงาน เงินบาทเปิดตลาดเช้านี้ 32.45 แนวโน้มอ่อนค่าตามสกุลอื่น
25 พ.ค. 2553

ธนาคารกรุงศรีอยุธยารายงาน เงินบาทเปิดตลาดเช้านี้ 32.45 แนวโน้มอ่อนค่าตามสกุลอื่น
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 32.45 บาท/ดอลลาร์ ปรับตัวอ่อนค่าจากช่วงปิดตลาดเย็นวานนี้ที่ระดับ 32.41/43 บาท/ดอลลาร์ ก่อนที่ปรับตัวอ่อนค่าลงไปทดสอบที่ระดับ 32.53 บาท/ดอลลาร์ แล้วดีดกลับมาอยู่ที่ 32.50 บาท/ดอลลาร์ โดยการเคลื่อนไหวเป็นไปตามสกุลเงินในภูมิภาคเนื่องจากดอลลาร์กลับมาแข็งค่าอีกครั้ง
"(เงินบาท)อ่อนค่าลงตามสกุลอื่น หลังดอลลาร์กลับมาแข็งค่า แนวโน้มวันนี้น่าจะอ่อนค่าได้อีก" นักบริหารเงิน กล่าว
ปัจจัยที่ส่งผลต่อค่าเงินบาทมาจากความกังวลเกี่ยวกับภาวะเศรษฐกิจของยูโรโซน การไหลออกของเงินทุนต่างประเทศ และการลดลงของดัชนีตลาดหุ้นจากการเทขายของนักลงทุนต่างชาติ 
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 90.14/19 เยน/ดอลลาร์ ทรงตัวในระดับใกล้เคียงกับเย็นวานนี้ ส่วนเงินยูโรอยู่ที่ระดับ 1.2320/27 ดอลลาร์/ยูโร ปรับตัวอ่อนค่าจากระดับ 1.2402/2407 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวในกรอบ 32.45-32.60 บาท/ดอลลาร์